RESOLUCIÓN do 7 de novembro de 2006 pola que se convoca un curso en colaboración coa Escola Galega de Administración Pública.
FONDO GALEGO DE GARANTÍA AGRARIA — III. OUTRAS DISPOSICIÓNS — 13/11/2006

Dentro do programa de actividades de formación do Fogga para 2006, e conforme as funcións atribuídas pola Lei 7/1994, do 29 de decembro, e polo Decreto 128/1996, do 14 de marzo, polo que se desenvolve a dita lei, convócase, en colaboración coa Escola Galega de Administración Pública, o curso que figura no anexo I, que deberá desenvolverse segundo as seguintes bases:
Primeira.-Solicitudes.
As solicitudes de admisión para os cursos, segundo o modelo que figura no anexo II, dirixiranse ao director do Fondo Galego de Garantía Agraria; rúa dos Irmandiños, s/n, Salgueiriños, 15781 Santiago de Compostela, e presentaranse no seu rexistro xeral, no da Consellería do Medio Rural, nos das súas delegacións provinciais ou en calquera dos previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Prazo.
O prazo de presentación de solicitudes rematará o 24 de novembro de 2006.
Terceira.-Selección.
Os criterios de selección serán os que figuran no anexo I, e respetarán en todo caso os criterios selectivos sinalados con carácter xeral na resolución da Escola Galega de Administración Pública do 11 de febreiro de 2004 (DOG número 34, do 18 de febreiro). O Fogga comunicará os admitidos ao curso.
Cuarta.-Certificado de asistencia.
1. Outorgaráselles o correspondente certificado de asistencia aos alumnos que participen con regula
ridade ao curso. Para os efectos de avaliar os coñecementos adquiridos polos alumnos, poderase fixar a realización das probas que se consideren oportunas ou requirir a presentación dun traballo final de prácticas.
2. É obrigatoria a asistencia e puntualidade a todas as sesións do curso. Toda inasistencia deberá ser xustificada debidamente polo interesado. A falta de asistencia, aínda que sexa xustificada, a máis do 15% das horas lectivas programadas, impedirá a expedición da certificación anteriormente referida e dará lugar á baixa no curso coa perda de todos os dereitos.
Quinta.-Modificacións.
1. O Fondo Galego de Garantía Agraria poderá modificar o desenvolvemento e o contido do curso anunciado co fin de adaptalo ás necesidades da Administración, así como ás distintas continxencias que poidan xurdir.
2. No suposto de que o número de instancias recibidas sexa inferior ao 50% das prazas convocadas o Fogga reserva para si o dereito de suspender a realización do curso empregando para o efecto os medios de notificación aos interesados previstos na normativa vixente.
Santiago de Compostela, 7 de novembro de 2006.
Edelmiro López Iglesias
Director do Fondo Galego de Garantía Agraria
ANEXO I
Curso: Auditoría interna Feaga e Feader.
1. Obxectivos:
Dotar os asistentes dunha formación básica sobre a auditoría interna dos fondos agrarios comunitarios.
2. Destinatarios:
Persoal da Administración autonómica dos grupos A e B interesado na auditoría das axudas financiadas ou cofinanciadas por fondos agrarios comunitarios.
3. Criterios de selección:
Terá prioridade o persoal que interveña máis directamente na xestión das ditas axudas.
4. Desenvolvemento:
4.1. Duración: 21 horas.
4.2. Lugares de realización: EGAP.
4.3. Datas: 28, 29 e 30 de novembro 2006.
4.4. Horario: das 10.00 ás 14.00 horas e das 16.30 ás 19.30 horas.
4.5. Prazas: 20.
5. Contido:
Principios básicos. Práctica de auditoría. Xestión de unidades de auditoría interna.